**การ์ซิอาที่ 1** เสด็จพระราชสมภพ ค.ศ. 870 สิ้นพระชนม์ ค.ศ. 914 เป็นปฐมกษัตริย์ของราชอาณาจักรเลออน ครองราชย์ในช่วงปี ค.ศ. 910 ถึง ค.ศ. 914 ทรงเป็นพระโอรสของพระเจ้าอัลฟอนโซมหาราช กษัตริย์แห่งอัสตูเรียส กับพระราชินีฆีเมนาแห่งอัสตูเรียส

พระองค์เป็นพระเชษฐาของพระเจ้าออร์ดอญโญที่ 2 และพระเจ้าฟรูเอลาที่ 2 แห่งเลออน ที่สืบทอดต่อบัลลังก์เลออนหลังพระเจ้าการ์ซิอาที่ 1 สิ้นพระชนม์โดยไร้ซึ่งทายาท

พระราชประวัติ
-------------

พระเจ้าการ์ซิอาเป็นพระโอรสคนแรกของพระเจ้าอัลฟอนโซมหาราชกับพระมเหสี พระราชินีฆีเมนาแห่งอัสตูเรียส พระอัยกาและพระอัยกีทางฝั่งบิดาของพระองค์คือพระเจ้าออร์ดอญโญที่ 1 แห่งอัสตูเรียสกับพระมเหสี พระราชินีนูญญา ในช่วงที่พระบิดาครองราชย์อยู่ ทรงปฏิบัติหน้าที่ด้านการบริหารปกครองร่วมกันพระบิดา

ในปี ค.ศ. 909 พระเจ้าอัลฟอนโซทรงจับได้ว่าอินฟันเตการ์ซิอา พระโอรสคนโตของพระองค์ กับพระราชินีฆีเมนา พระมเหสี และพระโอรสคนอื่นๆ สมคบคิดกันวางแผนปลดพระองค์ออกจากตำแหน่ง โดยมีมูนีโอ นูญเญซ เคานต์แห่งกัสติยา บิดาของมูเนียโดนา พระชายาของอินฟันเตการ์ซิอา ให้การสนับสนุน ทว่าอินฟันเตการ์ซิอาถูกจับกุมตัวได้และพระเจ้าอัลฟอนโซสั่งให้ขังพระองค์ไว้ในปราสาทเกาซอน แต่หลังจากนั้นไม่นานพระโอรสทั้งสามของกษัตริย์ก็บีบบังคับให้พระองค์สละราชสมบัติและแบ่งราชอาณาจักรกัน ราชอาณาจักรเลออนตกเป็นของอินฟันเตการ์ซิอา พระโอรสคนโต, ราชอาณาจักรอัสตูเรียสตกเป็นของอินฟันเตฟรูเอล และราชอาณาจักรกาลิเซียตกเป็นของอินฟันเตออร์ดอญโญ ตำแหน่งที่การ์ซิอาได้นั้นใหญ่กว่าพระโอรสคนอื่นๆ พระเจ้าอัลฟอนโซสิ้นพระชนม์ในเมืองซาโมราในวันที่ 20 ธันวาคม ค.ศ. 910 หลังนำกองทัพออกศึกจนได้ชัยชนะเหนือชาวมุสลิม

พระเจ้าการ์ซิอาที่ 1 สถาปนาราชสำนักของพระองค์ขึ้นมาในนครเลออน ในช่วงที่ครองราชย์ ทรงมีความสัมพันธ์ที่เหินห่างและไม่ลงรอยกันกับพระเจ้าออร์ดอญโญผู้เป็นพระอนุชา ในมุมมองของนักประวัติศาสตร์หลายคน ราชอาณาจักรเลออนถูกมองว่าเป็นราชอาณาจักรหลักในมรดกตกทอดของพระเจ้าอัลฟอนโซมหาราช พระอนุชาทั้งสองของพระเจ้าการ์ซิอาจึงถูกมองว่าเป็นข้าราชบริวารของพระองค์

ในรัชสมัยของพระองค์ พระเจ้าการ์ซิอาที่ 1 นำประชากรกลุ่มใหม่มาตั้งถิ่นฐานในเมืองหลายๆ แห่ง เพื่อรักษาดินแดนตามแนวแม่น้ำดูเอโร ซึ่งจะกลายเป็นหนึ่งในกุญแจสำคัญในระบบป้องกันตนเองของราชอาณาจักรเลออน พระราชินีฆีเมนาแห่งอัสตูเรียส พระมารดาของพระเจ้าการ์ซิอาสิ้นพระชนม์ในปี ค.ศ. 912

พระเจ้าการ์ซิอาที่ 1 แห่งเลออนสิ้นพระชนม์ในเมืองซาโมราโดยไม่ทราบวันสิ้นพระชนม์ที่แน่นอน ร่างของพระองค์ถูกนำไปที่ราชอาณาจักรอัสตูเรียสที่พระเจ้าฟรูเอลา พระอนุชาของพระองค์ปกครองอยู่ ศพของพระองค์ถูกฝังในอาสนวิหารโอบิเอโด

พระเจ้าออร์ดอญโญที่ 2 พระอนุชาของพระองค์ประกาศตนเป็นกษัตริย์แห่งเลออน ด้วยพระเจ้าการ์ซิอาไม่มีทายาททิ้งไว้

การอภิเษกสมรส
-------------

พระองค์แต่งงานกับมูเนียโดนา บุตรสาวของมูนีโอ นูญเญซ เคานต์แห่งกัสติยา ทั้งคู่ไม่มีพระโอรสธิดาด้วยกัน

อ้างอิง
-------

* Garcia I de León: WIKIPEDIA La enciclopedia libre
* 

1. ↑  Suárez Fernández, 1976 , p. 253.
2. ↑  Arco y Garay, 1954 , pp. 143-144.
3. ↑  Rodríguez Fernández, 1997 , p. 16
4. ↑  Rodríguez Fernández, 1997 , p. 25

  


| * ด
* ค
* ก
กษัตริย์แห่งเลออน |
| --- |
| ราชวงศ์อัสตูเรียส-เลออน | 
* อัลฟอนโซที่ 3
* การ์ซิอาที่ 1
* ออร์ดอญโญที่ 2
* ฟรูเอลาที่ 2
* อัลฟอนโซที่ 4
* รามิโรที่ 2
* ออร์ดอญโญที่ 3
* ซันโชที่ 1
* ออร์ดอญโญที่ 4
* ซันโชที่ 1
* รามิโรที่ 3
* เบร์มูโดที่ 2
* อัลฟอนโซที่ 5
* เบร์มูโดที่ 3

 |  |
| ราชวงศ์ฆิเมเนซ | 
* เฟร์นันโดที่ 1
* ซันโชที่ 2
* อัลฟอนโซที่ 6
* อูร์รากาที่ 1

 |
| ราชวงศ์บูร์กอญ | 
* อัลฟอนโซที่ 7
* เฟร์นันโดที่ 2
* อัลฟอนโซที่ 9
* เฟร์นันโดที่ 3
* อัลฟอนโซที่ 10
* ซันโชที่ 4
* เฟร์นันโดที่ 4
* อัลฟอนโซที่ 11
* เปโดร

 |
| ราชวงศ์ตรัสตามารา | 
* เอนริเกที่ 2
* ฆวนที่ 1
* เอนริเกที่ 3
* ฆวนที่ 2
* เอนริเกที่ 4
* อิซาเบลที่ 1 และเฟร์นันโดที่ 5
* ฆัวนา และเฟลิเปที่ 1

 |
| ราชวงศ์ฮาพส์บวร์ค | 
* การ์โลสที่ 1

 |